Podlediad 58

00:00 - 00:11

(Cerddoriaeth)

00:12 - 01:10

Helo, a chroeso i Clust i’r Ddaear, sef podlediad amaethyddol gan Cyswllt Ffermio, sy’n cefnogi ffermwyr Cymru i addasu a ffynnu. Fi, Aled Jones, yw eich cyflwynydd, a dyma bennod 58. Mae chwyddiant amaethyddol wedi dod yn broblem fawr yn y byd ffermio dros y 12 mis diwethaf, gyda chynnydd sylweddol mewn costau mewnbwn, yn enwedig prisiau gwrtaith a phorthiant. Mae hynny wedi ein harwain i wahodd James Daniel o Precision Grazing i ymuno â ni ar y podlediad, i archwilio sut y gall ffermwyr da byw roi pori cylchdro ar waith y gwanwyn hwn, o bosib ar ran o’r fferm yn unig, i gynnal neu gynyddu cynhyrchiant tra’n lleihau’r defnydd o wrtaith nitrogen a phorthiant wedi’i brynu. Gallai hwn fod yn un ffordd o geisio ynysu eich busnes rhag costau mewnbwn cynyddol. P’un a ydych yn gwrando ar hwn yn y sied ŵyna, ar y tractor, neu dros baned, gobeithio y gwnewch fwynhau ein sgwrs gyda James Daniel.

01:11 – 01:16

(Cerddoriaeth)

01:17 - 01:40

Wel, James Daniel o Precision Grazing, croeso yn ôl i bodlediad Clust i’r Ddaear. Roeddech chi gyda ni ar ein pennod gyntaf o’r podlediad a gafodd ei recordio nôl ym mis Medi 2019, ac rydym bellach ar bennod 58. Mae’n dda eich cael chi’n ôl. Rydym yn recordio’r bennod hon ar gefn tywydd digon stormus yn ddiweddar. Sut mae pethau gyda chi i lawr yng Nghernyw?

01:41 - 02:00

Mae’n dda cael bod yn ôl. Mae’r bennod gyntaf honno’n teimlo mor bell yn ôl nawr. Rydym wedi ymdopi’n weddol o ystyried y tywydd, diolch. Mae hi wedi bod yn arbennig o wyntog lle rydw i ar hyn o bryd, sef gorllewin Cernyw. Ond diolch byth, rydym wedi hen arfer â gwynt, felly dim difrod wedi bod hyd yma.

02:01 – 02:08

Mae wedi bod yn eithaf mwyn y gaeaf hwn ar y cyfan, felly rwy’n dychmygu eich bod wedi sylwi bod lefelau twf glaswellt wedi cynnal yn eithaf da hyd yn hyn?

02:09 – 02:25

Ydy, maen nhw. Dyma’r gaeaf y byddech chi’n gobeithio amdano, ond ddim wedi cynllunio ar ei gyfer. Rydym wedi gweld twf da iawn mewn glaswellt ar draws y rhan fwyaf o’r wlad. Mae’n mynd i fod yn ddiddorol iawn gweld beth sydd gan y gwanwyn ar y gweill i ni.

02:26 – 02:33

Nawr James, dywedwch fwy wrthym am eich cefndir a’r stori y tu ôl i Precision Grazing.

02:34 – 06:29

Rwy’n dod o fferm deuluol yng Nghernyw. Rwy’n dod o dref o’r enw Otterton, sydd ar gornel ffin Dyfnaint. Roedd y fferm yn arfer rhedeg buches sugno bîff a diadell o famogiaid magu. Pan oeddwn yn ifanc iawn, bydden ni’n ŵyna ym mis Ionawr/Chwefror, ac yna wrth i mi fynd yn hŷn, dechreuon ni ŵyna ychydig yn hwyrach, ac wrth i mi fynd i ffwrdd i’r brifysgol (es i astudio i Brifysgol Harper Adams), fe wnaethon ni roi’r gorau i’r gwartheg sugno, oherwydd roedd eu cadw ar y fferm yn golygu buddsoddi llawer mewn cyfleusterau cadw a storio slyri, a chredaf i ni ddechrau sylweddoli hefyd nad oedd y ffigyrau yn gwneud llawer o synnwyr. Roedd y porthiant yr oeddem yn ei brynu i mewn yn costio mwy na’r cynnydd mewn pwysau byw yr oeddem yn ei gael. Daeth y defaid yn haws eu trin i fy rhieni, yn enwedig gan fy mod i ffwrdd yn y brifysgol. Cynyddodd niferoedd y defaid tra yr oeddwn i ffwrdd, ac yn amlwg es i ffwrdd i astudio peirianneg, oherwydd fel llawer o feibion fferm, ochr peiriannau o’r busnes oedd yn mynd â fy mryd. Roedd y systemau da byw yr oedd gennym yn eithaf llafurus ar brydiau, felly mae cyfle i yrru tractor pan yn ifanc yn aml iawn yn fwy diddorol na gwneud rhywbeth gyda defaid. Deuthum o Harper Adams wedi chwarae llawer o rygbi, ond llwyddais i gael gradd dda, ac es i weithio i AGCO, ac roeddwn yn gyfrifol am y DU ac Iwerddon. Ar ôl ychydig o flynyddoedd, gorffennais fy ngwaith ar y nos Wener yn yr Alban, ac yn sydyn fyth, roeddwn yn ôl adref yn helpu ar y fferm yng Nghernyw, ar ôl gyrru trwy’r nos i gyrraedd yno. Daeth yn eithaf amlwg y byddwn yn y pen draw yn mynd i ffermio, ac ar ôl dwy neu dair blynedd o weithio i ffwrdd, deuthum adref. Roedd yna 300 o erwau adref ar y pryd, ac mae’n eithaf anodd cefnogi dau deulu ar y fferm, felly fe wnaethon ni edrych ar y busnes a dweud “wel, os ydych chi’n mynd i fod yma, beth ydych chi’n mynd i ychwanegu i’r busnes er mwyn cyfiawnhau eich lle ar y fferm?”. Mae wedi bod yn ddiddorol. Roeddem yn sicr yn rheoli glaswellt ar y fferm; rydym yn lwcus iawn - mae’n fferm daclus draddodiadol iawn, ac rydym yn cael ein cydnabod yn yr ardal fel ffermwyr da - stoc wedi’u cyflwyno’n dda, caeau taclus iawn, a gwneud popeth yn draddodiadol gywir, ond roedd rheoli porfa yn rhywbeth yr oeddem wedi ceisio ei wneud, ond ni chawsom erioed unrhyw reolaeth drosto. Fel llawer o ffermydd, bydden ni’n mynd o gael dim glaswellt i lawer o laswellt, mwy nag oedd ei angen arnom, ac roedden ni’n gwneud byrnau nad oedd eu hangen arnom; roedden ni’n defnyddio gwrtaith oherwydd nad oedd gennym laswellt, yna bydden ni’n cael llawer o laswellt ac yn meddwl typed pam roedden ni wedi defnyddio’r gwrtaith. Er iddo beri rhwystredigaeth i ni o flwyddyn i flwyddyn, doedd gennym ar y pryd ddim syniad y gallem efallai wneud rhywbeth am y rhwystredigaeth honno, oherwydd dyna oedd pawb yn ei wneud. Roedd pawb yn cwyno am beidio â chael digon o laswellt, ac yna yn cael gormod o laswellt. Ond yn y pen draw, gyda fi’n ceisio dod adref, fe roddodd gyfle i ni edrych ar y busnes, a dyma ni’n dweud, “wel, os ydych chi’n mynd i ddod â rhywbeth i’r busnes, bydd gwell dealltwriaeth o reoli porfa yn eithaf defnyddiol, oherwydd efallai mai dyma le gallwn gael rhywfaint o fudd, a gallwch chithau gael rhywfaint o fudd”, ac roedd hefyd yn gyfle i mi fynd oddi ar y fferm, teithio, a gweld ychydig mwy, yn enwedig mwy o ffermio. Roeddem yn meddwl ar y pryd fel teulu y dylwn fynd i Seland Newydd, rhywbeth yr oeddwn yn eithaf hapus yn ei gylch. Es i yno yn 2015, a thrwy ffrind da a chyswllt da iawn, Matt Smith, gweithiais ar fferm yn Seland Newydd. Mae’n debyg mai dyna le y dechreuodd fy niddordeb a fy siwrnai mewn rheoli pori.

06:30 - 06:36

James, dywedwch ychydig mwy wrthym am y busnes, pwy sy’n rhan, a’r math o waith rydych chi wedi bod yn ei wneud yma yng Nghymru.

06:37 - 07:15

Fi a fy nghydweithwyr yw’r busnes - Rhys Williams a Sarah Morgan. Mae Rhys wedi’i leoli ym Mhen Llŷn, ac mae Sarah wedi’i lleoli yn Swydd Amwythig. Rhwng y tri ohonom, rydym yn gweithio yng Nghymru, ac yn arbennig o agos gyda Cyswllt Ffermio, lle rydym yn cyflwyno’r rhaglen Rhagori ar Bori, sydd ag ymhell dros 200 o aelodau eleni. Rydym hefyd yn helpu i hwyluso a rhedeg y Prosiect Porfa, sy’n cynnwys 45 o ffermydd (bîff, defaid a llaeth), ledled Cymru yn mesur yn wythnosol, a rhennir y canlyniadau ar gyfryngau cymdeithasol a thrwy e-bost er budd ffermwyr da byw Cymru.

07:16 – 07:36

Gan sylwi ar y sefyllfa adref, yn amlwg, roeddech chi a’ch teulu’n cydnabod rheoli porfa fel maes yr oeddech am ei wella. Oedd hynny gyda’r bwriad o gynyddu’r gyfradd stocio ar y fferm, neu er mwyn gwneud y gweithrediad presennol ar y fferm yn fwy effeithlon? Beth oedd y meddylfryd y tu ôl i wella’r rheolaeth ar borfa?

07:37 – 08:15

Mae’n debyg ei fod yn gyfuniad o ffactorau. Roedd yn un y gwelsom ein bod ni’n gwario mwy ar chwistrellu gwrtaith na chael glaswellt dros ben, a gwneud byrnau nad oedd eu hangen arnom. Yn bendant roedd diddordeb mewn cael rhywfaint o reolaeth dros y gwariant hwnnw. Roedd yn gost ychwanegol i’r system, cost nad oedd ei hangen arnom, ac mae’n debyg bod rhan yn ymwneud â pherfformiad y da byw. Roedd yn gyfuniad o ffactorau. Nid wyf yn siŵr a oeddem wedi ystyried cynyddu cynhyrchiant fel rheswm, ond yn sicr roedd lleihau costau yn ddiddordeb ar y pryd.

08:16 - 08:36

Roedd amseriad eich ymweliad â Seland Newydd yn berffaith, yndoedd? Fe ddaeth ar amser pan oeddech chi’n edrych ar ddyfodol y fferm. Beth ddysgoch chi o’r ymweliad hwnnw? A wnaethoch chi adnabod, o bosib, bod ffermydd yn Seland Newydd yn cofleidio’r math hon o reolaeth, h.y., pori cylchdro, a’u bod rhai blynyddoedd o’n blaenau?

08:37 - 11:09

Roedd Seland Newydd yn lle diddorol i ymweld ag ef, ac mae’n dal i fod. Roedd meinder gweithrediadau fferm yn ddiddorol iawn. Burley Farm oedd enw’r fferm roeddwn i’n ei rheoli, sef fferm ym Manawatu get Palmerston North, ac roedd honno’n eiddo i gwpwl o’r enw Harry a Chloe Whear. Roedd honno, mae’n debyg, ar ben uchaf math Seland Newydd o system. Roedd y fferm yn cadw tua 1,150 o wartheg. System magu lloi llaeth ar gyfer bîff oedd yna, felly magu lloi, eu magu ar y buchod hynny a’u pesgi. Roedd hanner o’r lloi yn deirw, felly magu a phesgi teirw llaeth ar gyfer bîff, ac roedd yr hanner arall yn deirw llaeth croes bîff. Roedd y fferm yn rhedeg llawer o grwpiau, oherwydd yr unig ffordd i reoli’r teirw wrth iddynt fynd heibio’r oedran 12 mis oedd eu rhannu yn grwpiau bach (20-25 o deirw fesul grŵp), a thrwy wneud hynny, roeddent yn dawel iawn ac yn eithaf cyfeillgar i weithio gyda nhw. Cafodd hynny ei gyflawni ar y fferm drwy redeg rhyw fath o system yn seiliedig ar resi, a elwir yn ‘Techno Grazing’, ac yna defnyddio *polywire* i rannu’r rhesi hynny’n gelloedd. Byddai gennych system wyth rhes, wyth grŵp o 25 o deirw i gyd yn pori wrth ymyl ei gilydd, ac yna un *polywire* o’u blaenau, a byddech yn ei symud bob cwpl o ddiwrnodau i roi dyraniad newydd iddynt. Roedd y fferm honno yn lle diddorol i ddod i mewn iddo, yn enwedig a finnau ddim wedi gwneud unrhyw waith ar reoli porfa o’r blaen, a dim ond symud ffens drydan ar gyfer cnwd porthiant gaeaf i ddefaid. Roedd hwn yn amgylchedd lle roeddem yn symud ffensys bob dydd. Dim ond un uned lafur oedd ar y fferm i reoli’r nifer honno o anifeiliaid, ond roedd hynny’n gwbl bosib mewn diwrnod gwaith arferol, a hynny oherwydd yr isadeiledd. Roedd yna lawer o bibellau dŵr gyda chysylltiadau o dan ddaear, llawer o ffensys trydan, stoc dda ac iard dda, tra yn y DU, byddech yn cerdded i mewn ac yn edmygu maint y siediau a’r nifer o beiriannau, ond dechreuais sylweddol mai yn Seland Newydd, byddech yn cerdded i mewn a byddech yn edmygu’r rheolaeth ar borfa a’r isadeiledd a alluogodd hynny. Dyna beth roeddwn i’n ei weld yn wahanol yn Seland Newydd, sef y gwariant ar y fferm ar fuddsoddiadau a oedd yn rhoi elw go lew, yn bennaf ffensio, dŵr a rheoli porfa, yn hytrach na chwpwl o asedau, a allai edrych yn dda ac oedd yn dda yn draddodiadol, ond nid oeddent yn rhoi elw i’r busnes.

11:10 - 11:33

Fe wnaethoch chi ddychwelyd o Seland Newydd gyda’r holl wybodaeth hyn, profiad ac ysbrydoliaeth o ran yr hyn y gellir ei gyflawni gan ddefnyddio’r arferion rheoli cywir, ac fe aethoch ymlaen wedyn i sefydlu Precision Grazing, sef busnes ymgynghori, oherwydd gwelsoch fwlch yn y farchnad, o bosib, i rannu’r wybodaeth honno a helpu ffermydd eraill i fabwysiadu system debyg.

11:34 - 13:05

Cywir. Deuthum yn ôl a dechreuais weithio gyda rhai cymdogion, a gwnaethom brosiect bach, rhyw fath o brosiect arloesi a oedd yn cael ei ariannu a’i redeg gan AHDB ar yr adeg. Buom yn gweithio gyda thri chymydog, ac fe wnaethon ni gymryd un cae o bob fferm, ac fe wnaethon ni rannu’r cae hwnnw, neu rhannais y cae hwnnw’n badogau, ac roedd gennym gae rheoli a oedd yn cael ei bori drws nesaf yn unol â threfn arferol y fferm. I bob pwrpas, roedd gennym ni un cae lle’r oedd yr anifeiliaid yn cael eu symud bob dau neu dri diwrnod i badog newydd, ac roedd gennym ni grŵp arall o anifeiliaid, lle’r oedd llawer ohonynt yn cael eu stocio’n sefydlog. Yn ystod y tymor pori (roedd hyn yn 2016), gwelsom fod y caeau lle’r oeddem wedi cyflwyno’r system rheoli pori (lle’r oedd yr anifeiliaid yn cael eu symud yn fwy rheolaidd), yn cynhyrchu 25-50 yn fwy o bwysau byw/ha na’r cae rheoli. Gwerth hynny yn ariannol mewn cynnydd pwysau byw yn unig oedd £500-£1,000/ha. Beth oedd yn wych gyda hynny oedd mai’r un anifeiliaid oedden nhw – doedd yr eneteg ddim wedi newid; yr un borfa a’r un rheolwr ydoedd - ond rheolaeth wahanol. Roedd y newid rheolaeth hwnnw ar ben ei hun mewn blwyddyn wedi cynyddu cynhyrchiant y tir hwnnw’n sylweddol o fewn y tymor cyntaf, sy’n rhywbeth eithaf anhygoel yn y byd ffermio. Ychydig iawn o bethau y gallwn eu gwneud mewn ffermio sy’n cael effaith yn syth yn yr un tymor.

13:06 - 13:19

Yn amlwg, gwelsoch y manteision, ond beth oedd barn eich cymdogion? Yn dilyn yr arbrawf neu’r treial hwnnw, a ydynt wedi cofleidio’r arfer o bori cylchdro yn llawn?

13:20 - 14:18

Mae’n un diddorol. Rwy’n eithaf siŵr fy mod yn gywir wrth ddweud nad yw unrhyw un yr wyf wedi gweithio gyda nhw ac sydd wedi dechrau erioed wedi stopio. Weithiau maen nhw wedi newid y ffordd maen nhw’n gweithredu’r system oherwydd ei fod efallai’n fwy addas ac yn gweddu eu ffordd o fyw a’u huchelgeisiau personol yn well. Mae’r busnesau fferm a gymerodd ran yn 2016 yn dal i wneud rhyw fath o reolaeth pori o hyd, ond roedd y treial a wnaethom yn 2016 yn fwriadol ar ben uchaf yr hyn sy’n bosibl i gael y buddion mwyaf. Cafodd stoc eu symud bob dau neu dri diwrnod, ond lle byddai’r ffermwyr hynny wedi esblygu yw, efallai eu bod yn gwneud rhyw fath o reolaeth pori ar draws y busnes cyfan, ac nid ar un ardal yn unig, ond eu bod wedi lleihau pa mor aml y maent yn symud eu stoc i’w wneud ychydig yn haws ei reoli. Efallai y byddant yn symud stoc ddwywaith yr wythnos nawr ar gyfartaledd ar y fferm, yn hytrach na’u symud pedair neu bum gwaith yr wythnos fel y gwnaethant yn y treial.

14:19 - 15:21

Ond yn gyffredinol, yr un yw’r egwyddorion o hyd; mae’n ymwneud â symud padogau ffres yn aml a sicrhau digon o amser gorffwys, a byddwn yn dod i siarad ychydig am rai enghreifftiau a rhai senarios yr ydych wedi bod yn gweithio arnynt, James, mewn munud. Ond cyn i ni fynd i mewn i hynny, gadewch i ni fyfyrio ychydig ar y sefyllfa bresennol o ran amaethyddiaeth yng Nghymru, a’r holl newidiadau sydd o’n blaenau. Rydym yn gwybod y bydd Cynllun y Taliad Sylfaenol yn dod i ben yn raddol dros yr ychydig flynyddoedd nesaf. Rydym mewn sefyllfa ar hyn o bryd lle mae prisiau gwrtaith wedi mynd drwy’r to, gyda phrisiau porthiant yr un mor uchel. Mae hynny’n gyrru llawer o ffermwyr i feddwl am newid y ffordd y maent yn rheoli eu ffermydd o ran costau yn enwedig, ac mae pori cylchdro yn arf rheoli, yn ffordd o gyflawni hynny a gwella cynhyrchiant. Beth yw eich barn chi am yr heriau presennol sy’n ein hwynebu, a pham mae nawr yn amser da i feddwl am newid?

15:22 - 18:08

O ran yr holl fusnesau yr wyf wedi gweithio gyda nhw, ac mae fy nghydweithwyr yn Precision Grazing wedi gweithio gyda nhw, byddai’n wir dweud nad uchder, geneteg na math o borfa yw’r rheswm dros yr amrywiad rhwng ffermydd – ond rheolaeth. Yn llawer mwy perthnasol yn awr nag yr oedd pan ddechreuais y busnes yn 2016, ond y dull rheoli sy’n gyfrifol am yr amrywiad yn yr effaith amgylcheddol hefyd. Yn bersonol, rwy’n meddwl bod hyn yn dda iawn, oherwydd os gall busnes newid y rheolaeth, newid sut mae’n rheoli’r fenter/mentrau, gallant gael effaith dda iawn yn gyflym iawn, nid yn unig ar draws proffidioldeb, ond ar draws yr amgylchedd hefyd, ac mae angen i ni feddwl am y ddau yn cael eu cyfuno ar hyn o bryd; ni allwn gynyddu proffidioldeb ac arbed costau oni bai ein bod yn gwybod ein bod yn cael effaith niwtral a chadarnhaol ar yr amgylchedd. Mae’r cyfle ar hyn o bryd (ac mae wedi bod erioed, nid yw’n wir am y flwyddyn hon yn unig), i raddau helaeth yn nwylo perchnogion y busnes – y ffermwyr a’r teulu. Os ydyn nhw ei eisiau ddigon, yna gallant ei gael! Mae’n debyg mai’r hyn yr ydym wedi’i weld gynt mewn blynyddoedd blaenorol yw bod busnesau fferm efallai wedi bod mewn sefyllfa fwy cyfforddus gan fod lefel y cymorth wedi bod ychydig yn uwch neu’n fwy sicr, a phrisiau mewnbynnau wedi bod yn is. Ar ryw bwynt, yn enwedig ers tua 2016, mae prisiau mewnbynnau wedi bod yn ddigon isel, felly mae defnyddio gwrtaith wedi darparu elw proffidiol i’r busnes, efallai nid i’r amgylchedd, ond o leiaf i’r busnes. Lle mae cost mewnbynnau wedi codi erbyn heddiw, ni fydd eu defnyddio ar gyfer y rhan fwyaf o fusnesau yn cael elw proffidiol. Ni fydd gwariant o £1 ar fewnbwn fel gwrtaith neu borthiant yn darparu unrhyw fudd ariannol – sy’n dda mewn rhyw ffordd, oherwydd y gobaith yw y byddai’n gwneud mwy o bobl yn fwy parod i newid eu rheolaeth er mwyn cael y buddion. Mae wedi bod yno erioed, ond does erioed wedi teimlo’r angen i’w gymryd. Gobeithio ei fod yn gyfle da; ni fu’r cymhelliad erioed yn fwy o ran y gallu i leihau costau i’r busnes tra’n cynnal cynhyrchiant, neu mewn rhyw ffordd, fe allech chi ddweud na fu’r cymhelliad erioed yn fwy ychwaith o ran yr angen i newid i gynnal hyfywedd busnes. Pa ffordd bynnag yr hoffech edrych arno, bydd y canlyniadau’n arbennig o dda i’ch busnes, a hefyd i’r amgylchedd ehangach. Gallai pawb fod ar eu hennill, a dylai hynny ddigwydd.

18:09 - 18:39

Rydych yn iawn i dynnu sylw at fuddion amgylcheddol y system. Tybed ar y ffermydd rydych chi wedi bod yn gweithio gyda nhw, a ydych chi wedi bod yn cysylltu eich gwaith o amgylch rheoli porfa ac adnabod y berthynas rhwng yr ôl troed carbon? A ydych chi wedi bod yn gweithio gyda chwmnïau eraill sy’n edrych ar yr ochr archwilio carbon o bethau? Trwy fabwysiadu system lle rydych chi’n lleihau eich mewnbynnau, yn amlwg, mae hynny yn siŵr o gael effaith gadarnhaol ar eich statws carbon, beth bynnag yw hwnnw, a’r daith i sero-net.

18:40 - 22:32

Ie. O ran y diwydiant a lle mae’r diwydiant ar hyn o bryd, mae wedi newid yn gyflym iawn. Yn y chwe blynedd yr wyf wedi bod yn rhan ohono, ac o safbwynt ymgynghori, rwyf wedi gweld newid aruthrol. Pan ddechreuais i’r busnes yn gyntaf, roeddwn i’n gallu gweld y buddion o ran cynhyrchiant a phroffidioldeb i’r fferm. Roeddent mor amlwg ac mor gyflym i alluogi cynnydd mewn cynhyrchiant fesul ha tra’n cynnal yr un mewnbynnau. O fewn ychydig flynyddoedd, newidiodd yr ymwybyddiaeth. Fe ddechreuon ni weld pwysau yn Seland Newydd gan bobl a sefydliadau yn edrych ar gyfraddau stocio ar ffermydd, a dechreuodd rhai o’r busnesau yr ymwelais â hwy ddod o dan bwysau gan eu cynghorau rhanbarthol, sydd yr un peth â chynghorau sir yng Nghymru, gan ddweud “mae angen i chi leihau eich cyfradd stocio oherwydd credwn fod gormod o anifeiliaid yn beth drwg”. Byddai gennych y math anhygoel hwn o baradeim lle byddai gennych efallai fferm yn rheoli bron yn organig, gyda rheolaeth pori dda, yn cadw nifer uwch o stoc na chymydog a oedd â rheolaeth wahanol, ac a oedd efallai’n bennaf yn stocio’n sefydlog ac yn defnyddio llawer o wrtaith, a’r cyngor rhanbarthol yn edrych ar hynny’n 'un dimensiwn’ ac yn dweud, “wel, mae gennych chi fwy o anifeiliaid, ac felly mae’n rhaid eich bod chi’n fwy llygredig”, ac mewn gwirionedd, pe byddech yn gwneud cydbwysedd maetholion rhwng y ddau fusnes, y cymydog gyda llai o anifeiliaid ond mwy o fewnbynnau oedd gyda’r cydbwysedd gwaethaf. Fe ddechreuodd yr angen i ddarparu tystiolaeth o ran beth yw manteision y newid rheoli hwn adeg hynny? – ai nifer yr anifeiliaid y dylem fod yn rheoleiddio ar eu cyfer, neu ai sut y mae’r anifeiliaid yn cael eu rheoli? Mae Precision Grazing wedi bod yn rhan o rywfaint o waith treialu a rhai astudiaethau sydd nid yn unig wedi edrych ar yr ôl troed carbon, ond wedi edrych ar faint neu’r ystod o fanteision ehangach a ddaw yn sgil newid mewn rheolaeth pori. Gallent gynnwys cynnydd mewn bioamrywiaeth, cynnydd mewn cyfraddau storio dŵr ac ymdreiddiad, a lleihau lefelau trwytholchi nitrogen. Mewn busnes fferm, gwelwn ddwy fantais. Yr un cyntaf a welwn yw, os byddwch yn newid rheolaeth pori, gallwch gynnal cynhyrchiant wrth ddefnyddio llawer llai o fewnbynnau artiffisial, ac mae gan y mewnbynnau artiffisial hynny, fel y dywedwch, dair cost – cost ariannol, cost amgylcheddol (trwy drwytholchi yn bennaf), ac yna mae ganddynt hefyd, os hoffech chi, gost garbon ar wahân ar gyfer y busnes. Trwy leihau’r mewnbynnau hynny, megis porthiant, gwrtaith a thanwydd, nid yn unig yr ydych yn newid ôl troed carbon y busnes yn syth, ond hefyd proffidioldeb y busnes, a hefyd yr effaith amgylcheddol. Maent yn fesuradwy iawn. Yr hyn yr ydym hefyd yn ei weld yw, er bod tystiolaeth yn dal i fod mewn camau cynnar iawn ar hyn o bryd, ac efallai mai’r gofid sydd gen i yw peidio â gwneud samplau deunydd organig o’r diwrnod y cychwynnon ni, ond credwn y bydd rheolaeth pori yn cael effaith, a gyda’r gallu i gynyddu cyfradd y carbon sy’n cael ei storio yn y pridd, ac rydym yn dechrau gweld mwy o dystiolaeth yn cael ei chasglu i gefnogi hynny. Mae hynny’n creu potensial gwych i’r busnes o ran ei werth yn y dyfodol a rôl ffermio yn y dyfodol, ond yr hyn yr ydym yn ei wybod yn y tymor byr yw, os gallwn wella’r rheolaeth pori, gallwn leihau’r defnydd o borthiant, gwrtaith a thanwydd, yna mae’r arbedion ariannol, amgylcheddol a charbon i’r busnes yn fwy na digon i ysgogi newid mewn cyfeiriad.

22:33 - 23:45

Mae’r potensial storio carbon yn faes hynod ddiddorol i gadw llygad arno, ac rwy’n deall bod gwaith yn cael ei wneud i geisio datblygu cod carbon priddoedd, a allai fod â mwy o fformiwlâu a metrigau i geisio mesur, oherwydd mewn theori, po fwyaf o ddeunydd organig sydd gennych, y mwyaf yw nodweddion storio carbon y pridd hwnnw. Yn ôl at y pwynt a wnaethoch yn gynharach am y berthynas rhwng y da byw ar y tir a chapasiti storio’r fferm, mae angen ystyried y ddau wrth edrych ar yr ôl troed carbon ac ôl troed amgylcheddol y busnes hwnnw. Gan ddod yn ôl i’r presennol a’r heriau gwirioneddol y mae ffermwyr yn eu hwynebu'r gwanwyn hwn, gyda phrisiau porthiant a gwrtaith yn gyrru iddynt edrych ar ffyrdd eraill o leihau costau, a gwneud yn siŵr bod ganddynt ddigon o laswellt o flaen eu stoc, dywedwch wrthym am rai o’r senarios a rhai enghreifftiau y gallai ffermwyr eu rhoi ar waith ar y fferm. Os ydynt yn newydd i hyn ac nad oes ganddynt isadeiledd mewn lle ar y fferm, a’r holl soffistigedigrwydd a all ei amgylchynu, sut y gallwch ddechrau o sail syml iawn i weld y manteision, ac yna gweithio ac adeiladu o fanno?

23:46 - 29:27

Mae honno’n dacteg dda iawn i’w chymryd. Rhan o’r rheswm dros y podlediad hwn a’i amseriad oedd, fel y dywedoch ar y cychwyn, mae costau mewnbynnau wedi codi’n aruthrol, ac nid ydynt yn debygol o ddod i lawr o fewn y tymor hwn, ac felly beth all busnes ei wneud nawr? Beth all busnes ei newid a’i weithredu eleni ac yn ystod y tymor pori hwn a fyddai’n ychwanegu budd cadarnhaol i’r busnes? Gallem awgrymu newid yr eneteg a chael anifail sy’n fwy effeithlon o ran bwydo, ond mae’n mynd i gymryd pump i chwe blynedd i wneud hynny gyda diadell o ddefaid, ac mae’n mynd i gymryd deg mlynedd a mwy i wneud hynny gyda buches o wartheg. Gellir ystyried yr opsiynau hyn o hyd fel rhan o strategaeth fusnes hirach, ond beth allwn ni ei wneud eleni? Yr hyn y gallwn ei wneud eleni yw newid y rheolaeth pori ar gyfer y fferm, neu ar gyfer un grŵp o dda byw ar y fferm. Yr hyn a wyddom o theori ac arfer da yw, os caiff anifeiliaid eu symud yn amlach, ac os byddwn yn lleihau’r amser y maent yn ei dreulio mewn cae neu badog, a bod gennym ddigon o gaeau neu badogau, bydd hynny’n cynyddu cynhyrchiant y tir yn sylweddol. Yr un yw’r borfa, yr un yw’r anifeiliaid, a’r un yw’r rheolwr, fel yr oeddwn yn ei ddweud yn gynharach, ond mae’r tir yn dod yn fwy cynhyrchiol. Sut mae hynny’n digwydd? Wel, mae’n digwydd oherwydd ein bod ni’n dechrau gweithio gyda natur. Rôl yr anifeiliaid cnoi cil, os ydym yn cymryd cam yn ôl a gofyn, “pam anifeiliaid cnoi cil, a beth yw eu rôl ym myd natur?”, wel, maen nhw’n rhan integredig o’r gylchred garbon, ac maen nhw’n cadw planhigion, ein planhigion parhaol, ein glaswelltiroedd naturiol, ein porfeydd parhaol, mewn cyflwr llystyfol. Maent yn eu cadw mewn cyflwr dail gwyrdd yn bennaf, a phan fyddant yn y cyflwr hwnnw, a phan fyddant yn tyfu, caiff eu cyfradd ffotosynthesis ei uchafu. Maent yn amsugno cymaint o egni o’r haul, ac maent yn trosi cymaint o garbon deuocsid â phosib yn dyfiant newydd, i mewn i’r gwreiddiau, ac yn ei roi i’r pridd, sy’n egni i’r fioleg, ac yn amlwg yn ei ddefnyddio fel porthiant i’r anifeiliaid. Gwaith yr anifeiliaid cnoi cil, os hoffech chi, yw cadw ein holl blanhigion mewn cyflwr llystyfol. Pe na baem ni yma, yna byddai hyn yn digwydd yn naturiol. Pe na bai bodau dynol yma a dim ond ysglyfaethwyr, byddai buchesi o anifeiliaid cnoi cil, buchesi o wartheg yn crwydro’r dirwedd, yn symud i ardal, ac oherwydd eu bod mewn grŵp, maent yn cael eu hamddiffyn rhag ysglyfaethwyr. Felly, symud i ardal, pori, sathru a gollwng tail ar yr ardal honno, ac yn amlwg yn gorfod gadael. Gallant adael oherwydd nad oedd gwrychoedd na ffensys, a phan adawon nhw, fe adawon nhw fel grŵp oherwydd y bygythiad hwnnw gan ysglyfaethwyr. Dyma beth fyddai’n digwydd pe na baem ni yma, ac roedd y system honno, fel mae’n digwydd, gyda chydbwysedd perffaith ac mewn harmoni perffaith. Mewn ffordd, mae ffermio wedi amharu ar hynny, oherwydd ein bod wedi gorfodi anifeiliaid i aros yn yr un lle am yn rhy hir, a phan fydd anifeiliaid yn aros yn rhy hir mewn un cae, maen nhw’n dechrau gorbori, ac mae gorbori yn golygu eu bod yn bwyta’r planhigyn cyn iddo gael y cyfle i wella’n llwyr, ac mae hynny’n cael effaith sylweddol ar ei storfeydd egni a'i botensial ffotosynthesis, neu ei allu i gyflawni ffotosynthesis, sy’n arwain at gynnydd mewn rhywogaethau chwyn, ac yn lleihau cynhyrchiant. Gallwn newid hynny; gallwn newid hynny yn gyflym iawn. Y ffordd i’w newid yw dweud “ar gyfer un grŵp o anifeiliaid ar y fferm, hoffem i’r grŵp hwnnw gael mynediad i o leiaf bedwar cae/pedwar padog”, ac yn ddelfrydol, dylai hynny fod yn chwech i wyth o gaeau/padogau. Os edrychwn ar fferm nodweddiadol, yn enwedig yn ystod y gwanwyn, yr hyn a ganfyddwn yn eithaf aml yw bod 90% o’r fferm yn cael ei phori, a gan fod 90% yn cael ei phori, gallem ddweud mai dim ond 10% sy’n cael ei gorffwys, ac felly mae’r fferm yn cael ei gorbori. Yr hyn yr hoffem ei wneud yw, ac os meddyliwn am y senario lleiaf hwnnw lle hoffem bedwar cae neu badog fesul grŵp o anifeiliaid, yn y senario hwnnw byddai hynny’n golygu mai dim ond 25% o’r fferm a oedd yn cael ei phori, ac yna 75% o’r fferm yn cael ei gorffwys. Y rhan sy’n cael ei gorffwys yw’r rhan sy’n gallu dal mwy o egni, sy’n galluogi’r planhigyn i wella’n llwyr, fel eu bod yn tyfu’n ôl yn gyflym iawn y tro nesaf y cânt eu pori. Os gallwn roi’r newid rheoli hwnnw ar waith, gallai bron iawn pob fferm gynyddu eu cynhyrchiant o 1-3 tunnell o DM/ha/y flwyddyn yn hawdd. Y rheswm neu’r budd a gawn o wneud hynny yw, ac yn fwy perthnasol eleni, os yw ffermwyr yn defnyddio nitrogen i gynyddu twf y glaswellt, trwy newid y rheolaeth, gallant wrthbwyso’r angen i ddefnyddio nitrogen ar y tir hwnnw neu ar y fferm honno ar yr un gyfradd. Mae 100kgN neu 300kg o wrtaith yn tyfu tua thunnell o borthiant mewn amodau da, ond yr hyn yr ydym yn ei ddweud yw, gallai newid y rheolaeth pori gynhyrchu 1-3 tunnell o borthiant, sy’n gyfwerth â 300-500kg o wrtaith, sydd, yn eironig, yn llawer mwy na’r hyn y mae’r rhan fwyaf o ffermwyr bîff a defaid yn ei ddefnyddio beth bynnag, ac yr un peth, os nad yn fwy, na’r hyn y mae’r rhan fwyaf o ffermwyr llaeth yn ei ddefnyddio. Gall y gallu i newid y rheolaeth pori ar ran o’r fferm eleni yn sydyn gynhyrchu peth o’r porthiant a oedd ar goll drwy leihau’r gyfradd nitrogen ar draws gweddill y fferm.

29:28 - 29:51

Felly, yr hyn yr ydych yn ei ddweud yw, er mwyn sicrhau llwyddiant cyflym y gwanwyn hwn, rhaid ceisio rhoi’r system hon ar waith ar lefel sylfaenol iawn. Fel y gwnaethoch sôn yn gynharach yn y sgwrs, cyn belled â’ch bod yn cynnal yr egwyddorion o symud yn rheolaidd a chaniatáu digon o orffwys, gallwch addasu’r amseriad rhywfaint i gyd-fynd â’r system ffermio sydd gennych, neu eich ffordd o fyw. Ydw i’n iawn wrth ddweud hynny?

29:52 - 32:45

Ydych. Y sefyllfa yr ydym ynddi yw, rydym yn anelu at weithio gyda natur, ac os byddwn yn gweithio gyda natur, byddwn yn fwy proffidiol, cynhyrchiol, a chawn fwy o effaith niwtral – ac effaith gadarnhaol fwy tebygol arno, mae'n debyg. Mae gweithio gyda natur yn golygu bod angen osgoi gorbori, ac felly mae angen symud yr anifeiliaid i borfa newydd o leiaf unwaith yr wythnos, ond yn ddelfrydol, ddwywaith yr wythnos. Po fwyaf aml y byddwn yn symud anifeiliaid i borfa newydd, yr uchaf fydd ein lefel cynhyrchiant posib. Y peth cyffrous yw, mae’r cynnydd mewn proffidioldeb yn dod yn syml o weithio gyda natur, felly mae’n golygu gwneud gwell defnydd o’r heulwen a gawn, sydd am ddim, a ffrwythlondeb naturiol y pridd, a’r glawiad, sef rhywbeth y mae Cymru yn mynd i gael digon ohono'r tymor hwn, gobeithio. Nid yw fel ein bod yn rhoi llawer o straen ar y system; nid yw fel ein bod yn gorfod ychwanegu mewnbynnau ychwanegol i gefnogi’r cynhyrchiant. Trwy symud anifeiliaid yn amlach, a thrwy leihau’r amser y maent yn ei dreulio mewn ardal, gall y busnes ddechrau manteisio ar yr holl laswellt ychwanegol hwn, a oedd yno bob amser, ond mae’n dibynnu a ydynt yn dewis gwneud defnydd ohono. Mae hynny’n rhyfeddol oherwydd mae’n anodd iawn mewn busnes i addasu system pan fo mewnbynnau mor anwadal ar hyn o bryd. Pe baech yn gwybod y byddai prisiau gwrtaith fel y maent heddiw ddwy neu dair blynedd yn ôl, gallai’r busnes fod wedi gwneud addasiadau, megis gwella geneteg dros gyfnod o bum mlynedd, neu newid y system, ond wnaethon ni ddim, ac felly bydd rheoli anwadalrwydd yn her wirioneddol i bob busnes, ac nid amaethyddiaeth yn unig, yn y dyfodol agos. Felly, yr hyn rwy’n ei ddweud yw, mae’n bosib i fusnes wneud hyn yn syml drwy fanteisio ar ei allu a’i botensial i reoli glaswellt, a gall y rheolaeth pori bob amser ddod yn fflecs ar y system, a gallech ddweud, “wel, os ydym eisiau cynnal ein cyfradd stocio eleni, mae angen i ni symud ein hanifeiliaid ddwywaith yr wythnos, oherwydd ni allwn fforddio defnyddio gwrtaith nitrogen oherwydd y pris ydyw ar hyn o bryd, ac felly mae angen i ni yrru ein cynhyrchiant yn ‘organig’ drwy ein rheolaeth pori. Gyda’r newid hwnnw, os byddwn yn ei wneud yn dda, gallwn hefyd wneud pethau fel ymestyn y tymor pori, a allai leihau’r cyfnod cadw da byw dan do yn ystod y gaeaf o bythefnos neu bedair wythnos i lawer o fusnesau, ac weithiau mwy, ac mae hynny’n lleihau faint o silwair sydd ei angen arnom ar gyfer y gaeaf, y defnydd o beiriannau a thanwydd; bydd hyn o fudd i’r busnes wrth iddo ddechrau mabwysiadu’r math hon o reolaeth, ond dyma’r unig arf y gall busnesau ei ddefnyddio eleni a allai eu hamddiffyn rhag chwyddiant mewn costau mewnbynnau.

32:46 - 33:27

Beth sy’n rhwystro mwy o ffermwyr rhag gwneud hyn? Yn amlwg, rydych chi wedi egluro’n dda am y manteision, sut y gellir ei wneud, a beth yw’r canlyniadau amgylcheddol ac ariannol cadarnhaol o fabwysiadu arfer rheoli pori fel hwn. Ond a ydych chi’n cael ffermwyr yn dweud “edrychwch, mae’n mynd i olygu llawer mwy o fuddsoddiad mewn isadeiledd, a bydd angen mwy o ffensys, cafnau dŵr, a bydd angen llawer mwy o strwythur arnaf cyn y gallaf ei wneud yn llwyddiannus”? Ydych chi’n teimlo fod hynny’n rhwystr weithiau? Ac mewn gwirionedd, gallwch roi cynnig ar yr arfer pori cylchdro hwn heb fynd i ormod o gostau o ran isadeiledd.

33:38 - 37:04

Gallwch. Mae pob busnes a phob person yn wahanol o ran eu rhesymau dros beidio bob amser â mabwysiadu’r hyn sydd efallai ar bapur yn ymddangos mor amlwg. Rwy’n credu bod ymgynghorwyr yn y diwydiant efallai’n euog o wneud iddo ymddangos yn anoddach nag ydyw, a rhan o’r rheswm dros wneud y podlediad hwn oedd, gobeithio, ei symleiddio a dweud, “ydy, mae’n bosib gwario arian ar isadeiledd, ac ydy, mae’n bosib gosod ffensys a chael y cafnau dŵr i gyd, ond i’r rhan fwyaf o fusnesau sydd eisiau rhoi cynnig arni a chael yr effaith y gallai fod ei hangen ar y busnes eleni i wrthbwyso neu leihau’r angen am fewnbynnau, nid oes yn rhaid i hynny ddigwydd!”. Yr hyn yr ydym ei angen yw o leiaf pedwar cae/pedwar padog fesul grŵp, ac yn ddelfrydol, chwech i wyth. Pe baem yn edrych ar fferm, ac mae’r fferm mewn sefyllfa lle yn y gwanwyn mae’r rhan fwyaf o’r anifeiliaid yn y rhan fwyaf o’r caeau, yr hyn y byddem yn ei ofyn i'r ffermwr yw, “a oes unrhyw grwpiau o anifeiliaid y gallech chi eu cyfuno?”. Beth am ddweud bod gennych ddau grŵp o hesbinod sydd fel arfer yn mynd allan, ac mae ganddyn nhw ddau gae yr un, felly mae gennych chi ddau grŵp gyda dau gae yr un. Ond pe baem yn cyfuno’r ddau grŵp hynny yn un grŵp, byddai gennym un grŵp â phedwar cae, a byddai hynny’n awtomatig yn cynyddu cynhyrchiant y tir hwnnw oherwydd gallant symud i gae newydd bob wythnos, ond cynt, roeddent yn cael eu stocio’n sefydlog, a dim ond neidio nôl ac ymlaen rhwng y ddau gae, neu efallai roedd y giât ar agor. Mae modd gwneud hynny heb unrhyw fuddsoddiad cyfalaf, dim ond newid rheolaeth. Yr hyn y mae’n angen i ni fod ychydig yn ofalus ohono yw maint grwpiau - pa mor fawr yw rhy fawr, a’r ffactor sy’n cyfyngu ar hynny fel arfer yw naill ai’r system drin ar y fferm, neu’r system ddŵr. Mae cadw golwg ar argaeledd dŵr yn golygu bod rhai ffermydd yn gyfyngedig, ond gallai hynny fod yn gyfyngiad ar ran o’r fferm; anaml y mae’n gyfyngiad ar y fferm gyfan, felly’r atebion hawdd yn 2022 yw edrych ar y fferm a gofyn “ble mae fy mhorfa fwyaf cynhyrchiol? Ble mae gen i gyflenwad dŵr da, a sut alla i redeg fy ngrwpiau neu reoli fy anifeiliaid fel y gallaf sicrhau bod o leiaf dau o fy ngrwpiau gyda mynediad i’r pedwar cae/pedwar padog hyn?”. Os yw un o’r caeau yn eithaf mawr ac na ellid ei bori mewn wythnos, yna byddem yn ei rannu’n ddau. Mae’r buddsoddiad hwnnw yn ddiddorol, dydy? Byddai’r rhan fwyaf o fusnesau neu lawer o fusnesau yn fodlon gwario £10,000-£50,000 ar wrtaith bob blwyddyn, ond gyda buddsoddi mewn isadeiledd fel pibellau dŵr a chafnau, gallwch wneud llawer iawn am £10,000. Ond dim ond unwaith y mae’n rhaid i chi wneud hynny. Beth am ddweud ein bod yn gwario £10,000 mewn blwyddyn, ac wrth wneud hynny, gallem haneru ein bil gwrtaith o 50%. Mae’r bil gwrtaith hwnnw wedi codi. Yn sydyn fyth roeddem yn gwario £10,000, ond eleni efallai y byddwn yn gwario £25,000-£30,000, ac mewn gwirionedd, trwy wario £10,000 ar isadeiledd, gall hynny leihau’r bil gwrtaith hwnnw fwy na 50%. Gallai’r gwariant hwnnw o £10,000 ddod â £15,000 o arbedion iddynt ym mlwyddyn un, blwyddyn dau, tri, pedwar, pump ac yn y blaen, a thros gyfnod o ddeng mlynedd, gallai’r gwariant hwnnw o £10,000 arbed £150,000 iddynt.

37:05 – 37:32

Pan rydych yn ei roi felly, mae’n eithaf trawiadol. Mae’r elw ar fuddsoddiad o’r gwariant cyfalaf hwnnw yn anhygoel, a’r elfen arbed costau. Oes angen i chi fesur y glaswellt? Rwy’n gwybod bod hyn yn rhywbeth yr ydych yn ei wneud fel rhan o’r gwaith rheoli pori, ond os mai dim ond dechrau ydych chi, a oes angen i chi fuddsoddi mewn offer a dechrau mesur gan ddefnyddio’r mesurydd plât priodol neu beth bynnag, neu a allwch chi ddechrau defnyddio asesiad gweledol?

37:33 - 40:37

Os gallwch roi’r isadeiledd mewn lle (un grŵp mewn pedwar padog, neu chwech i wyth padog/cae), yna nid oes angen i chi fesur. Y peth gwych am bori yw ei fod yn weledol iawn, ac mae pob ffermwr sy’n gwrando ar hwn eisoes yn rheoli porfeydd; byddant yn gwybod pan fydd glaswellt yn mynd ychydig yn rhy hir ac ychydig yn rhy aeddfed ar gyfer y stoc y maent am eu pori yno, neu yn yr un modd, byddant yn gwybod pan nad oes ganddynt ddigon o laswellt. Cyn bellach â bod gennych brofiad mewn ffermio a da byw yn gyffredinol, yna unwaith y byddwch chi’n dechrau rhoi’r math hwn o system ar waith (h.y., cau'r giât a’u cadw mewn un cae, a’u symud ar ôl wythnos), fe welwch aildyfiant yn syth; fe welwch laswellt yn neidio o’r ddaear, yn enwedig yn nes ymlaen yn y gwanwyn - fe welwch chi’r cynnydd hwnnw’n syth mewn cynhyrchiant. Y cyfan sy’n digwydd nesaf yw eich bod yn cadw llygaid ar y rheolaeth. Gyda phedwar padog, byddwch yn symud yr anifeiliaid bob pump i saith diwrnod. Y cyfyngiad gyda phedwar padog yw, er ei fod yn llawer gwell na’u cael mewn un cae, nid yw’n rhoi llawer o opsiynau i chi o ran rheoli, ond nid yw hynny’n golygu na ddylech ddechrau a rhoi cynnig arni. Bydd y rhan fwyaf o bobl wrth iddynt ddechrau yn ei chael hi’n anodd rhoi'r gorau iddo; mae’n gaethiwus iawn oherwydd mae’n weledol iawn, ac oherwydd eich bod yn cael adborth ar unwaith, ac os byddwch yn eu symud unwaith yr wythnos bob wythnos, fe welwch sut mae’r glaswellt yn tyfu’n ôl, a byddwch yn gweld yr hyn y maent yn mynd iddo, ac os byddwch yn eu symud ddwywaith yr wythnos, mae’n digwydd yn amlach. Yn aml iawn, bydd pobl yn dechrau gyda phedwar padog fesul grŵp, a’r hyn y byddant yn ei ddweud yw “ydy, mae’n gweithio’n dda iawn, ond nid yw’n berffaith. Mae’n fy nghorddi eu bod yn dal i adael ardaloedd o’r cae heb eu pori. Gallaf weld eu bod yn dal i orbori rhannau o’r cae y maen nhw’n eu hoffi, neu’n bwyta’n rhy isel, neu eu bod yn ail-bori cyn i mi gael cyfle i’w symud!”. Bydd yn gadael llawer o bobl eisiau mwy o badogau, a byddant eisiau symud yr anifeiliaid yn amlach, oherwydd ei fod yn dod ychydig yn gaethiwus. Yr hyn a welant yw, wrth iddynt symud yr anifeiliaid yn amlach ac wrth iddynt leihau’r amser ar borfa, maent yn dileu effaith gorbori, ac mae cynhyrchiant yn cynyddu. Wrth i chi ddechrau gwneud hynny, rydych am ei wneud ar draws mwy o’r busnes, yn enwedig os ydych am gynyddu’r gyfradd stocio, neu os ydych am roi’r gorau i ddefnyddio llawer o’r gwrtaith, a dyna le mae’r rôl ar gyfer mesur porfa yn dod i mewn. Os ydych chi wir eisiau gyrru’r system, yna mae mesur a chael yr elfen ychwanegol honno o reolaeth yn eich galluogi i wneud penderfyniadau yn rhagweithiol; mae’n rhoi’r gallu i chi edrych ymlaen bythefnos neu dair, a dweud, “gallaf wedi cyfraddau twf fy mhorfa’n disgyn, ac mae hynny mwy na thebyg yn golygu y dylwn i wneud penderfyniad”. Dyna, mae’n debyg, yw’r lefel nesaf i fyny. Gall newid rheolaeth fod yn fuddiol dros ben i’r busnes, ond i fanteisio ar y 25% o fudd ychwanegol, ac i symud y busnes yn ei flaen, yna gall mesur porfa ddod yn arf pwerus dros ben, yn enwedig yn rhagweithiol o ran defnyddio mewnbynnau a gwneud penderfyniadau.

40:38 – 41:00

Os ydych yn ystyried mabwysiadu’r system hon, a fyddech chi bob amser yn cynghori cael sgwrs gyda ffermwr sydd wedi bod yn gwneud hyn ers peth amser? Rhywun o bosib sydd yn yr un ardal â chi gydag uchder tebyg, tirwedd a math o bridd. A yw bob amser yn ddefnyddiol cymharu nodiadau’n ymarferol â rhywun sydd wedi bod yn ei wneud, fel y gallwch ddysgu oddi wrthynt?

41:01 - 43:36

Mae bob amser yn ddefnyddiol mynd i weld pobl sy’n rhedeg system yr ydych yn dyheu am ei rhedeg, yn enwedig os ydynt yn eich ardal leol; byddant yn barod wedi goresgyn yr heriau y gallech fod yn eu hwynebu. Dyna yw gwerth grwpiau trafod, a gwelwn hynny’n cael ei adlewyrchu yn y gyfradd newid, gyda phobl sy’n aelodau o bethau fel y rhaglen Rhagori ar Bori gyda Cyswllt Ffermio; yn gwneud cynnydd llawer cynt na rhywun sydd ddim yn rhan o’r grwpiau trafod hynny, oherwydd bod ganddynt fynediad i gymorth a chyngor gan bobl sy’n ei wneud. Fodd bynnag, nid yw’n esgus i beidio â dechrau, oherwydd mae’n weledol; bydd pobl sy’n gwrando ar hwn eisoes yn rheolwyr da byw da, a hefyd yn gwybod pa uchder glaswellt y mae angen iddynt fod yn anelu ato o’u harferion presennol. Mae’n debyg mai dechrau a rhoi cynnig arni yw’r rhan bwysicaf. Byddwch yn gofyn cwestiynau gwell unwaith y byddwch wedi dechrau a rhoi cynnig arni. Mae’n hawdd weithiau iddo gael ei or-gymhlethu gan rywun arall pan nad oes angen iddo fod, mewn gwirionedd. Mae’r effaith ar y busnes yn gadarnhaol dros ben, a gallwn ei wneud mor dechnegol ag y dymunwn, ond yr un yw’r egwyddorion, sef un grŵp fesul pedwar cae/padog, neu’n ddelfrydol, chwech i wyth, a’u symud unwaith yr wythnos, neu ychydig yn amlach os oes gennych chi fwy o badogau, a byddwch yn cael 56% o’r budd posib; i gael y 44% nesaf, sydd bob amser ar gael i’r busnes, mae fyny i’r busnes p’un a yw am ei ddefnyddio a’i gymryd. Yn Seland Newydd pan oeddwn allan yno, roedd yna ddywediad - “po fwyaf yw eich gorddrafft, y mwyaf aml y byddwch chi’n symud eich stoc”. Po fyrraf yw’r amser ar borfa, yr uchaf yw cynhyrchiant y borfa a’r uchaf yw’r gyfradd stocio y gallai’r busnes ei ddal, neu’r lleiaf o fewnbynnau sydd eu hangen ar y busnes. Y ffordd rwy’n gweld hyn yn mynd yw, mae’n debyg nad yw’n ymwneud â ffermydd yn cario mwy o stoc o reidrwydd; mae’n ymwneud â ffermydd yn defnyddio llawer llai o fewnbynnau i gefnogi’r stoc sydd ganddynt; dyna’r llwybr i broffidioldeb, a dyna’r llwybr i sicrhau budd amgylcheddol. Bydd rhai busnesau yn cynyddu’r gyfradd stocio yn y dyfodol, a byddwn yn datrys hynny yn nes ymlaen, ond yn y tymor hwn, ac yn sicr yn y tymor byr, dyna’r cyfle a’r rhesymau yr wyf yn eu cynnig i ffermwyr da byw Cymru fabwysiadu hyn nawr.

43:37 - 43:53

Rydych wedi bod yn archwilio a dadansoddi’r ffigyrau, gan edrych ar y potensial i ffermwyr Cymru fabwysiadu hyn o ran lleihau mewnbynnau. Dywedwch wrthym yn union pa gyfrifiadau rydych wedi bod yn eu gwneud i arddangos potensial.

43:54 - 48:17

Mae amryw o sefydliadau wedi cyflwyno eu cynllun ar gyfer y dyfodol o ran sut y maent yn meddwl ein bod am fwydo’r boblogaeth gynyddol, a sut y maent yn meddwl y dylid tir gael ei ddefnyddio. Mae Cymru yn eithaf unigryw o ran ei gosodiad o gymharu â gwledydd eraill yn y DU. Mae’r rhan fwyaf o arwynebedd tir sydd ar gael yn dir pori barhaol, ond gyda ffermio, mae 60% yn dir pori barhaol, mae 20% yn dir pori garw, a 15 yn âr neu mewn cylchdro cnydio. Rydym yn gwybod bod gan dir pori parhaol fuddion di-ri o ran garbon a gaiff ei storio yn y pridd a bioamrywiaeth. Os cymerwn yr ardaloedd hynny o dir a’u cyfuno â rhai o’r canlyniadau o Brosiect Porfa Cymru (sy’n cael ei redeg gan Precision Grazing ar gyfer Cyswllt Ffermio, ac sy’n cynnwys 45 o ffermydd yn mesur porfa), y cyfartaledd o ran cnwd/ha ar gyfer porfa o dan reolaeth pori oedd 7 tunnell o DM/ha, a dyna oedd y cyfartaledd ar draws ffermydd bîff a defaid y llynedd. Os byddwn yn lluosi’r arwynebedd o dir pori parhaol â 7 tunnell, gan yna ychwanegu cwpl o dunelli/ha ar gyfer y tir pori garw, ac rydym yn awgrymu y dylai traean o’r arwynebedd âr fod mewn gwndwn ffrwythlon ac yn cael ei bori gan dda byw, a byddai hynny’n cyfrannu ychydig mwy o dunelli o DM hefyd – ac ar gyfartaledd, credaf y gallai tir amaethyddol yng Nghymru gynhyrchu 9 miliwn o dunelli o DM, neu tua 5.7 tunnell/ha. Os cymharwn hynny â nifer yr anifeiliaid sydd yng Nghymru ar hyn o bryd (mae ychydig dros filiwn o wartheg ac ychydig o dan 9 miliwn o ddefaid), yna mae’r galw hwnnw, eto’n fras iawn, tua 5.6 tunnell o DM/ha. Fy awgrym i yw, pe bai rheolaeth pori’n cael ei fabwysiadu ledled Cymru, a bod yr anifeiliaid wedi’u gwasgaru’n fwy gwastad ar draws yr holl dir, yna gallai Cymru dyfu’r holl fwyd sydd ei angen arnom i gefnogi’r anifeiliaid sydd yma’n barod, ac felly gallai ddileu’r angen ar gyfer unrhyw wrtaith, neu borthiant wedi’i brynu neu wedi’i fewnforio. Byddai’r arbedion o ran costau ac arbedion amgylcheddol yn sylweddol. Gallai mantais hynny fel stori, fel darn marchnata i Gymru, ac i gynnyrch Cymreig, fod yn aruthrol. Rydym yn gwybod i ble rydym yn mynd fel cenedl, a Chymru yn enwedig o ran gwlad - ni fydd byth yn gynhyrchydd bwyd â’r gost isaf, ond gallai’n hawdd iawn gynhyrchu porthiant o’r ansawdd uchaf gyda’r effaith amgylcheddol leiaf, neu gyda’r effaith amgylcheddol fwyaf cadarnhaol. Bydd newid y rheolaeth pori er mwyn dileu’r angen am fewnbynnau wedi’u prynu yn dod ag arbedion cost aruthrol a manteision amgylcheddol, nid yn unig i ffermio yng Nghymru, ond i gymdeithas Cymru hefyd, a phethau fel ansawdd dŵr, ansawdd aer ac yn y blaen. Byddai’n rhaid iddo fod wedi’i symleiddio’n fawr, oherwydd byddai’n golygu dosbarthiad unffurf o anifeiliaid ar draws yr holl ffermydd, ac Aled, mi wna i adael i chi ddod i fyny gydag atebion o ran sut i gyflawni hynny, ond mae’n dangos, mewn gwirionedd, sut y gall rheoli pori, fel arf, gefnogi hyfywedd y diwydiant. Gallwn gyfuno hynny â’r dystiolaeth gynyddol ynghylch y carbon sy’n cael ei storio yn weithredol yn y systemau hyn o ran tyfu planhigion, a hefyd storio hirdymor yn y pridd - mae wir yn amlygu’r angen i amddiffyn y dirwedd a ffermio, ac i atal y bygythiadau gan ddiwydiannau eraill o ran newid defnydd tir, megis coedwigaeth, sydd ond gydag un fantais. Efallai ei fod yn storio rhywfaint o garbon, ond nid oes ganddo unrhyw fudd o ran bioamrywiaeth a chymuned, tra bod diwydiant amaethyddol ffyniannus sy’n cynhyrchu bwyd sy’n uchel mewn maeth ac sy’n cael effaith gadarnhaol ar yr amgylchedd yn cefnogi mwy na dim ond newid hinsawdd. Mae’n galluogi cymuned; mae’n galluogi economi ac addysg. Mae potensial gwych yn y wlad ar hyn o bryd os gall llunwyr polisi ei ddeall.

48:18 - 49:40

James, diolch yn fawr iawn am ymuno â’r podlediad. Rydych wedi peintio’r darlun ehangach yn wych i ni, gan egluro’r heriau, ac yn amlwg, mae rhai heriau gwirioneddol yn wynebu ffermwyr y gwanwyn hwn, ond rydych chi hefyd wedi cynnig rhai atebion posib drwy reoli pori. Cwpl o bethau sydd wedi fy nharo yw, gall ffermwyr rhoi cynnig arni drwy ddechrau o sylfaen syml iawn, ac iddynt beidio â digalonni gan y posibilrwydd o droi’r fferm gyfan i system gylchdro – gallwch ddechrau gyda rhan o’r fferm, gweld y canlyniadau, ac wedyn adeiladu o fanno. Ond yn y pen draw, rwy’n credu mai un o’r negeseuon sy’n dod drwodd yn gryf iawn yn y podlediad hwn, James, yw mai rheolaeth yw’r peth pwysicaf, ac mae hynny’n rhywbeth sydd 100% o fewn rheolaeth y ffermwr, a pheidio â chael eich gyrru gan ffactorau allanol, megis yr hyn sy’n digwydd gyda phrisiau mewnbynnau. Mae’r ffactorau hynny tu hwnt i reolaeth y ffermwr, ond os gallwch ganolbwyntio ar wneud pethau ar y fferm y gallwch chi eu rheoli, yna mae hynny’n gwbl allweddol i weld rhai o’r canlyniadau. Rwy’n siŵr o’r holl waith rydych chi wedi bod yn ei wneud gyda Cyswllt Ffermio a’r potensial sydd o fewn ffermio yng Nghymru i wneud y mwyaf o’u gallu ‘gorau’r byd’ i dyfu glaswellt, byddwn yn gweld llawer mwy o’r arferion hyn yn y dyfodol. James Daniel o Precision Grazing, diolch yn fawr unwaith eto am ymuno â’r podlediad.

49:41 – 49:42

Diolch. Mae wedi bod yn bleser.

49:43 – 50:19

Os hoffech fwy o wybodaeth am y cymorth sydd ar gael trwy Cyswllt Ffermio, yna cysylltwch â’ch swyddog datblygu lleol neu’r Ganolfan Wasanaeth ar 08456 000 813. A dyna ni, rydyn ni wedi cyrraedd diwedd pennod arall. Byddwn yn ôl ymhen pythefnos gyda llawer mwy i’w drafod, ond yn y cyfamser, peidiwch ag anghofio i danysgrifio ar ba bynnag platfform rydych chi’n ei ddefnyddio i wneud yn siŵr nad ydych yn colli allan ar unrhyw bennod o bodlediad Clust i’r Ddaear. Ar ran y tîm yn Cyswllt Ffermio, a finnau, Aled Jones, diolch am wrando, a hwyl am y tro.